Document ID: 32009D0852

ΑΠΌΦΑΣΗ ΤΗΣ ΕΠΙΤΡΟΠΉΣ
της 26ης Νοεμβρίου 2009
για τη λήψη μεταβατικών μέτρων σύμφωνα με τους κανονισμούς (ΕΚ) αριθ. 852/2004 και (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου όσον αφορά τη μεταποίηση νωπού γάλακτος που δεν πληροί τις κοινοτικές προδιαγραφές σε ορισμένες εγκαταστάσεις μεταποίησης γάλακτος στη Ρουμανία καθώς και τις διαρθρωτικές απαιτήσεις για τις εν λόγω εγκαταστάσεις
[κοινοποιηθείσα υπό τον αριθμό Ε(2009) 9083]
(Κείμενο που παρουσιάζει ενδιαφέρον για τον ΕΟΧ)
(2009/852/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την υγιεινή των τροφίμων (1), και ιδίως το άρθρο 12 δεύτερο εδάφιο,
τον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (2), και ιδίως το άρθρο 9,
Εκτιμώντας τα ακόλουθα:
(1)
Με τον κανονισμό (ΕΚ) αριθ. 852/2004 καθορίζονται οι γενικοί κανόνες υγιεινής των τροφίμων, τους οποίους πρέπει να τηρούν οι υπεύθυνοι επιχειρήσεων τροφίμων, με βάση, μεταξύ άλλων, τις αρχές ανάλυσης κινδύνου και τα κρίσιμα σημεία ελέγχου. Ο κανονισμός προβλέπει ότι οι υπεύθυνοι επιχειρήσεων τροφίμων πρέπει να συμμορφώνονται με ορισμένες διαδικασίες που βασίζονται σε αυτές τις αρχές.
(2)
Ο κανονισμός (ΕΚ) αριθ. 853/2004 ορίζει ειδικούς κανόνες για την υγιεινή των τροφίμων ζωικής προέλευσης, τους οποίους πρέπει να τηρούν οι υπεύθυνοι επιχειρήσεων τροφίμων, και συμπληρώνει τους κανόνες που ορίζονται στον κανονισμό (ΕΚ) αριθ. 852/2004. Οι κανόνες που ορίζονται με τους κανονισμούς (ΕΚ) αριθ. 852/2004 και (ΕΚ) αριθ. 853/2004 περιλαμβάνουν διαρθρωτικές απαιτήσεις για τις εγκαταστάσεις μεταποίησης γάλακτος, καθώς επίσης και απαιτήσεις υγιεινής σχετικά με το νωπό γάλα και τα γαλακτοκομικά προϊόντα.
(3)
Με την πράξη προσχώρησης της Βουλγαρίας και της Ρουμανίας («η πράξη προσχώρησης»), χορηγήθηκε στη Ρουμανία μεταβατική περίοδος, η οποία λήγει την 31η Δεκεμβρίου 2009, για τη συμμόρφωση ορισμένων εγκαταστάσεων μεταποίησης γάλακτος προς τις διαρθρωτικές απαιτήσεις και τις απαιτήσεις υγιεινής των κανονισμών (ΕΚ) αριθ. 852/2004 και (ΕΚ) αριθ. 853/2004.
(4)
Στο παράρτημα VII κεφάλαιο 5 τμήμα Β υποτμήμα Ι στοιχείο α) της πράξης προσχώρησης ορίζεται ότι οι διαρθρωτικές απαιτήσεις που προβλέπονται στους κανονισμούς (ΕΚ) αριθ. 852/2004 και (ΕΚ) αριθ. 853/2004 δεν θα εφαρμόζονται για ορισμένες εγκαταστάσεις μεταποίησης γάλακτος έως την 31η Δεκεμβρίου 2009.
(5)
Από την ημερομηνία προσχώρησης της Ρουμανίας, ο αριθμός των εγκαταστάσεων που συμμορφώνονται με τις εν λόγω διαρθρωτικές απαιτήσεις έχει αυξηθεί. Ωστόσο, ορισμένες εγκαταστάσεις μεταποίησης γάλακτος βρίσκονται ακόμη σε στάδιο εφαρμογής των αναγκαίων διαρθρωτικών βελτιώσεων προκειμένου να συμμορφωθούν με τις προαναφερόμενες απαιτήσεις. Με δεδομένες τις τρέχουσες διαρθρωτικές βελτιώσεις, είναι αναγκαίο να προβλεφθεί μια χρονικά περιορισμένη παρέκκλιση από τις διαρθρωτικές απαιτήσεις που ορίζονται στους κανονισμούς (ΕΚ) αριθ. 852/2004 και (ΕΚ) αριθ. 853/2004. Ο κατάλογος των εγκαταστάσεων που συμμορφώνονται προς τις εν λόγω διαρθρωτικές απαιτήσεις παρατίθεται στο παράρτημα Ι της παρούσας απόφασης.
(6)
Επιπροσθέτως, στο παράρτημα VII κεφάλαιο 5 τμήμα Β υποτμήμα Ι στοιχείο γ) της πράξης προσχώρησης ορίζεται ότι οι απαιτήσεις υγιεινής που προβλέπονται στον κανονισμό (ΕΚ) αριθ. 853/2004 δεν θα εφαρμόζονται για ορισμένες εγκαταστάσεις μεταποίησης γάλακτος έως την 31η Δεκεμβρίου 2009.
(7)
Οι εκμεταλλεύσεις γαλακτοπαραγωγής που δεν συμμορφώνονται με αυτές τις απαιτήσεις υγιεινής είναι διεσπαρμένες σε ολόκληρη την επικράτεια της Ρουμανίας. Το ποσοστό νωπού γάλακτος που πληροί τις εν λόγω απαιτήσεις και διανέμεται σε εγκαταστάσεις μεταποίησης γάλακτος στη Ρουμανία έχει σημειώσει πολύ μικρή αύξηση στη διάρκεια των τελευταίων ετών.
(8)
Συνεκτιμώντας την τρέχουσα κατάσταση, είναι σκόπιμο να προβλεφθεί μια χρονικά περιορισμένη παρέκκλιση από τις απαιτήσεις υγιεινής που ορίζονται στον κανονισμό (ΕΚ) αριθ. 853/2004, έτσι ώστε να καταστεί δυνατό στη Ρουμανία να ευθυγραμμίσει τον γαλακτοκομικό τομέα της με αυτές τις απαιτήσεις.
(9)
Με δεδομένη αυτή την κατάσταση θα πρέπει, κατά παρέκκλιση από τον κανονισμό (ΕΚ) αριθ. 853/2004, να επιτραπεί σε ορισμένες εγκαταστάσεις μεταποίησης γάλακτος που απαριθμούνται στο παράρτημα ΙΙ της παρούσας απόφασης να εξακολουθήσουν να μεταποιούν γάλα που πληροί και γάλα που δεν πληροί τις κοινοτικές προδιαγραφές, υπό τον όρο ότι η μεταποίηση πραγματοποιείται σε χωριστές γραμμές παραγωγής. Επιπροσθέτως, θα πρέπει να επιτραπεί σε ορισμένες εγκαταστάσεις μεταποίησης γάλακτος που απαριθμούνται στο παράρτημα ΙΙΙ της παρούσας απόφασης να εξακολουθήσουν να μεταποιούν γάλα που δεν πληροί τις κοινοτικές προδιαγραφές, χωρίς χωριστές γραμμές παραγωγής.
(10)
Επιπροσθέτως, προκειμένου να μην υπάρξουν επιπτώσεις για τις εγκαταστάσεις μεταποίησης γάλακτος που συμμορφώνονται με τις διαρθρωτικές απαιτήσεις, είναι σκόπιμο να επιτραπεί στις εν λόγω εγκαταστάσεις να λαμβάνουν γάλα που δεν πληροί τις κοινοτικές προδιαγραφές με τους ίδιους όρους που ισχύουν για τις εγκαταστάσεις μεταποίησης γάλακτος που δεν συμμορφώνονται με τις προαναφερόμενες απαιτήσεις.
(11)
Η εμπορία γαλακτοκομικών προϊόντων που προέρχονται από γάλα το οποίο δεν πληροί τις κοινοτικές προδιαγραφές θα πρέπει να περιορίζεται στη Ρουμανία ή τα προϊόντα αυτά θα πρέπει να χρησιμοποιούνται για περαιτέρω μεταποίηση στις εγκαταστάσεις μεταποίησης γάλακτος που καλύπτονται από τις παρεκκλίσεις τις οποίες προβλέπει η παρούσα απόφαση.
(12)
Η μεταβατική περίοδος που χορηγείται με την παρούσα απόφαση πρέπει να περιοριστεί σε είκοσι τέσσερις μήνες, αρχίζοντας από την 1η Ιανουαρίου 2010. Η κατάσταση του γαλακτοκομικού τομέα στη Ρουμανία πρέπει να επανεξεταστεί πριν από τη λήξη αυτής της περιόδου. Κατά συνέπεια, η Ρουμανία πρέπει να υποβάλλει ετήσιες εκθέσεις στην Επιτροπή όσον αφορά την πρόοδο που σημειώνεται στην αναβάθμιση των εγκαταστάσεων μεταποίησης γάλακτος του εν λόγω κράτους μέλους, των εκμεταλλεύσεων γαλακτοπαραγωγής που προμηθεύουν τις προηγούμενες εγκαταστάσεις με νωπό γάλα, καθώς και του συστήματος συλλογής και μεταφοράς του γάλακτος που δεν πληροί τις κοινοτικές προδιαγραφές.
(13)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Για τους σκοπούς της παρούσας απόφασης, ως «γάλα που δεν πληροί τις κοινοτικές προδιαγραφές» νοείται το νωπό γάλα που δεν συμμορφώνεται προς τις απαιτήσεις που ορίζονται στο παράρτημα III τμήμα IX κεφάλαιο I επιμέρους κεφάλαια II και III του κανονισμού (ΕΚ) αριθ. 853/2004.
Άρθρο 2
1. Οι διαρθρωτικές απαιτήσεις που ορίζονται στον κανονισμό (ΕΚ) αριθ. 852/2004 παράρτημα II κεφάλαιο II και στον κανονισμό (ΕΚ) αριθ. 853/2004 παράρτημα III τμήμα I κεφάλαια II και III, τμήμα II κεφάλαια II και III, και στο τμήμα V κεφάλαιο I, δεν εφαρμόζονται στις εγκαταστάσεις επεξεργασίας γάλακτος στη Ρουμανία που απαριθμούνται στο παράρτημα Ι της παρούσας απόφασης έως την 31η Δεκεμβρίου 2011.
2. Τα γαλακτοκομικά προϊόντα που παράγονται από τις εγκαταστάσεις οι οποίες αναφέρονται στην παράγραφο 1:
α)
διατίθενται μόνο στην εσωτερική αγορά της Ρουμανίας· ή
β)
χρησιμοποιούνται για περαιτέρω μεταποίηση στις εγκαταστάσεις της Ρουμανίας που αναφέρονται στην παράγραφο 1.
Τα εν λόγω γαλακτοκομικά προϊόντα φέρουν υγειονομικό σήμα καταλληλότητας ή αναγνώρισης διαφορετικό από το σήμα καταλληλότητας ή αναγνώρισης που προβλέπεται στο άρθρο 5 του κανονισμού (ΕΚ) αριθ. 853/2004.
Άρθρο 3
Κατά παρέκκλιση από τις απαιτήσεις που ορίζονται στο παράρτημα III τμήμα IX κεφάλαιο I επιμέρους κεφάλαια II και III του κανονισμού (ΕΚ) αριθ. 853/2004, οι εγκαταστάσεις μεταποίησης γάλακτος που απαριθμούνται στο παράρτημα ΙΙ της παρούσας απόφασης μπορούν να εξακολουθήσουν, έως την 31η Δεκεμβρίου 2011, να μεταποιούν γάλα που πληροί και γάλα που δεν πληροί τις κοινοτικές προδιαγραφές, υπό τον όρο ότι η μεταποίηση του γάλακτος που πληροί και του γάλακτος που δεν πληροί τις κοινοτικές προδιαγραφές πραγματοποιείται σε χωριστές γραμμές παραγωγής.
Άρθρο 4
Κατά παρέκκλιση από τις απαιτήσεις που ορίζονται στο παράρτημα III τμήμα IX κεφάλαιο I επιμέρους κεφάλαια II και III του κανονισμού (ΕΚ) αριθ. 853/2004, οι εγκαταστάσεις μεταποίησης γάλακτος που απαριθμούνται στο παράρτημα ΙΙΙ της παρούσας απόφασης μπορούν να εξακολουθήσουν, έως την 31η Δεκεμβρίου 2011, να μεταποιούν γάλα που δεν πληροί τις κοινοτικές προδιαγραφές, χωρίς καθορισμό ξεχωριστών γραμμών παραγωγής.
Άρθρο 5
Τα γαλακτοκομικά προϊόντα που προέρχονται από γάλα το οποίο δεν πληροί τις κοινοτικές προδιαγραφές:
α)
διατίθενται μόνο στην εσωτερική αγορά της Ρουμανίας· ή
β)
χρησιμοποιούνται για περαιτέρω μεταποίηση στις εγκαταστάσεις μεταποίησης γάλακτος της Ρουμανίας που αναφέρονται στα άρθρα 2, 3 και 4.
Τα εν λόγω γαλακτοκομικά προϊόντα φέρουν υγειονομικό σήμα καταλληλότητας ή αναγνώρισης διαφορετικό από το σήμα καταλληλότητας ή αναγνώρισης που προβλέπεται στο άρθρο 5 του κανονισμού (ΕΚ) αριθ. 853/2004.
Άρθρο 6
Η Ρουμανία υποβάλλει στην Επιτροπή ετήσιες εκθέσεις σχετικά με την πρόοδο που σημειώνουν, ως προς τη συμμόρφωση με τους κανονισμούς (ΕΚ) αριθ. 852/2004 και (ΕΚ) αριθ. 853/2004:
α)
οι εγκαταστάσεις μεταποίησης που αναφέρονται στο άρθρο 2 παράγραφος 1, συμπεριλαμβανομένου χρονοδιαγράμματος για τη συμμόρφωσή τους με τις διαρθρωτικές απαιτήσεις που αναφέρονται στην ίδια διάταξη·
β)
οι εκμεταλλεύσεις γαλακτοπαραγωγής των οποίων το γάλα δεν πληροί τις κοινοτικές προδιαγραφές·
γ)
το σύστημα συλλογής και μεταφοράς του γάλακτος που δεν πληροί τις κοινοτικές προδιαγραφές.
Η πρώτη ετήσια έκθεση θα υποβληθεί στην Επιτροπή το αργότερο έως την 31η Δεκεμβρίου 2010 και η δεύτερη ετήσια έκθεση θα υποβληθεί το αργότερο έως την 31η Οκτωβρίου 2011.
Για την υποβολή των εκθέσεων θα χρησιμοποιηθεί το έντυπο που παρατίθεται στο παράρτημα IV.
Άρθρο 7
Η παρούσα απόφαση εφαρμόζεται από την 1η Ιανουαρίου 2010 έως την 31η Δεκεμβρίου 2011.
Άρθρο 8
Η παρούσα απόφαση απευθύνεται στα κράτη μέλη.
Βρυξέλλες, 26 Νοεμβρίου 2009.

Labels: 17
7
3
0
18
15